Okresná prokuratúra Veľký Krtíš 
Banícka 3, 990 80 Veľký Krtíš

Sp. zn. : Pv 328/13/6610	Veľký Krtíš, 23.7.2013
EEČ : 2-50-55-2013

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Veľký Krtíš
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v trestnej veci pre prečin krádeže podľa § 212 ods. 2 písm. e Trestného zákona, ktorého sa mala  dopustiť obvinená na tom skutkovom základe, že: 
- od 04.02.2013 do 12.04.2013 v obci XXXXX v rodinnom dome 44 neoprávnene odoberala zemný plyn tak, že nezisteným spôsobom odstránili plomby na vstupnom ako aj na výstupnom šroubení plynomera č. G287164, ktoré boli na plynomery založené pri prerušení dodávky dňa 13.02.2013, kedy bol stav spotreby zemného plynu zaznamenaný o objeme 7663 m^3, kde po neoprávnenom odbere bol dňa 12.04.2013 zistený stav spotreby o objeme 8680 m^3, čím neoprávnene spotrebovala 1017m3 zemného plynu a spôsobila tak spoločnosti XXXXX, XXXXX, škodu vo výške 641,34€. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Podľa § 216 odsek 3 Trestného poriadku sa obvinenej XXXXX XXXXX ukladá povinnosť uhradiť v priebehu skúšobnej doby škodu vo výške 641,34€ spoločnosti XXXXX, XXXXX XXXXX.

Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
         Uznesením povereného príslušníka PZ, OO PZ XXXXX sp. zn. XXXXX zo dňa 09.06.2013 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX XXXXX za prečin krádeže podľa § 212 ods. 2 písm. e Tr. zák. na skutkovom základe tak, ako je to uvedené vo výrokovej časti tohto uznesenia. 

         Po skončení skráteného vyšetrovania poverený príslušník PZ predložil na tunajšiu okresnú prokuratúru vyšetrovací spis s návrhom na podanie obžaloby. Následne bolo vykonané konanie o dohode o vine a treste, z ktorého vyplynulo, že sú splnené podmienky na podmienečné zastavenie trestného stíhania obvinenej. 

Obvinená uviedla, že 13.02.2013 u nich pracovník SPP prerušil dodávku plynu, namontoval plomby. Vo februári 2013 bola ešte zima, nechcela, aby deti boli v zime. Nasledujúci deň po prerušení dodávky plynu tento sama spustila. Dňa 12.04.2013 k nim prišli plynári a policajti a zistili neoprávnený odber. Následne v máji 2013 bola im bola domov doručená zásielka z SPP, kde bola uvedená suma za neoprávnený odber vo výške 641,34€. Spoločnosti SPP zaslala e-mail, že môže mesačne splácať po 50€, následne im bola domov doručená ďalšia písomnosť z SPP, kde sú rozpísané mesačné splátky po 107€. Svoje konanie ľutuje. Pri konaní o dohode o vine a treste uviedla, že svoj dlh bude splácať v mesačných splátkach po 107€. Doposiaľ poškodenej spoločnosti uhradila 160€ a je ochotná škodu nahradiť čím skôr a to formou splátok, prípadne, keď jej to finančná situácia dovolí, nahradí celú sumu a určite ho vyrovná v zmysle splátkového kalendára do novembra 2013. 

	Poškodený XXXXX - splnomocnený zástupca poškodenej spoločnosti XXXXX uviedol, že za obdobie od 14.02.2013 do 12.04.2013 na odbernom mieste v rodinnom dome XXXXX zistili neoprávnene spotrebované množstvo zemného plynu o množstve 1017 m^3 u odberateľa XXXXX, ktorý sa vyjadril, že o tom nevie nič a že nevie kto plyn spustil. Neoprávneným odberom im bola spôsobená škoda 641,34€. Odberateľ požiadal o úhradu škody formou splátok, čo mu bolo vyhovené a bol mu zaslaný rozpis úhrad spôsobenej škody formou splátok na mesiace jún až november 2013 vo výške mesačnej splátky 107€. 

Ďalej boli vo veci zabezpečené zápisnica o obhliadke miesta činu s fotodokumentáciou, náčrtkom, zápis o prerušení dodávky plynu z 13.02.2013, zápis o kontrole a zistení neoprávneného odberu plynu z 12.04.2013, vyčíslenie škody s fakturáciou, list XXXXX zo dňa 04.06.2013 označený ako „Uhradenie škody formou splátok“, správa o povesti, odpis registra trestov a ďalšie listiny vzťahujúce sa na vec. 

	Obvinená nemá záznam v registri trestov.  Správa z miesta trvalého bydliska  ju bližšie nehodnotí. Po zhodnotení všetkých horeuvedených skutočností som dospel k názoru, že v predmetnej veci sú splnené podmienky na podmienečné zastavenie trestného stíhania podľa § 216 ods. 1 písm. a, b, c Tr. por. Obvinená dala na tento postup  súhlas, nie sú dôvodné pochybnosti o tom, že jej vyhlásenie bolo vykonané slobodne, vážne a zrozumiteľne. Takisto bolo preukázané, že obvinená sa dohodla s poškodenou spoločnosťou o náhrade spôsobenej škody formou splátok, o čom svedčí list XXXXX zo dňa 04.06.2013 označený ako „Uhradenie škody formou splátok“, kde za mesiace jún až október 2013 je výška mesačnej splátky 107€ splatná do 20. dňa príslušného mesiaca a za mesiac november 2013 ide o splátku vo výške 106,34€ splatnú do 20. dňa príslušného mesiaca. Celkovo tak ide o 6 splátok v celkovej výške 641,34€. Poškodená tak urobila potrebné opatrenia na náhradu spôsobenej škody. Vzhľadom na osobu obvinenej, jej doterajší život a okolnosti prípadu mám za to, že podmienečné zastavenie trestného stíhania so skúšobnou dobou na 12 mesiacov možno považovať za dostačujúce. Obvinená je povinná v priebehu skúšobnej doby viesť riadny život, nedopúšťať sa protiprávnych konaní, nahradiť spôsobenú škodu, inak prokurátor rozhodne, a to aj počas skúšobnej doby, že sa v trestnom stíhaní bude pokračovať. 

Na základe vyššie uvedeného som preto rozhodol tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Džavoronok
prokurátor